|  |
| --- |
|  |
| Komercinis pavadinimas | Vinted, UAB |
| Pramonė | Apranga, aksesuarai |
| Įkurta | Lietuva 2008 m. |
| Centrinė būstinė | Vilnius, Lietuva |
| Svarbiausi darbuotojai | Thomas Plantenga (CEO), Justas Janauskas, Milda Mitkutė |
| Paslaugos | Drabužių ir aksesuarų prekyba, mainai |
| Darbuotojų | 967 (2022 m.) |
| Padaliniai | Jungtinės Amerikos Valstijos Jungtinė Karalystė Vokietija Austrija Prancūzija Lietuva Lenkija Čekija Ispanija Nyderlandai |
| Tinklalapis | vinted.com |

**Vinted** – Lietuvoje įsikūrusi elektroninės komercijos įmonė, startuolis. Tai internetinė naudotų drabužių ir aksesuarų prekybos ir mainų platforma, veikianti pagal tiesioginio keitimosi resursais tarp lygiaverčių vartotojų P2P tinklo modelį.

Įmonės versle naudojama programinė įranga – „Android" ir „iOS" įrenginiams skirtos mobiliosios programėlės bei tinklalapis. „Vinted" veiklos strategija siekia, kad dėvėti drabužiai taptų pirmu pasirinkimu, taip skatinant resursų tausojimą mados industrijoje. „Vinted" suteikia savo platformos nariams galimybę užsidirbti iš jiems priklausančių daiktų, arba sutaupyti perkant naujus.

Kai kuriose rinkose įmonė plečia asortimentą, įtraukdama interjero dekoravimui skirtų prekių – ji siekia tapti pirmu vartotojų pasirinkimu renkantis daiktus asmeniniam ir namų stiliui.

Veikimo principas
-----------------

Užsiregistravę per savo elektroninį paštą, nariai bendrauja tarpusavyje socialinio tinklo principu. Be bendravimo forume, nariai gauna kompanijos naujienlaiškius ir kitą informaciją, parduodami savo nebenešiojamus drabužius ar pirkdami pageidaujamų prekių ženklų prekes.

2017 m. vasario mėn. duomenimis, „Vinted" dirbo 240 žmonių 10-tyje šalių: JAV, Jungtinėje Karalystėje, Vokietijoje, Austrijoje, Prancūzijoje, Lietuvoje, Lenkijoje, Čekijoje, Ispanijoje, Olandijoje.

Nuo 2024 m. Vinted veiks Lietuvoje, Jungtinėje Karalystėje, Prancūzijoje, Vokietijoje, JAV, Lenkijoje, Čekijoje, Slovakijoje, Ispanijoje, Austrijoje, Nyderlanduose, Belgijoje, Italijoje, Portugalijoje, Liuksemburge, Suomijoje, Danijoje, Švedijoje, Vengrijoje ir Rumunijoje.

Atliktas tyrimas apie darbuotojų finansinį dalyvavimą rodo, kad UAB „Vinted" kelis kartus išpirko iš darbuotojų savo akcijas. Tad tikėtina, kad galimai ši įmonė taiko plačiąsias schemas.

Istorija
--------

Vinted biuras Vilniuje
2008 m. Justas Janauskas ir Milda Mitkutė įkūrė kompaniją „Mano Drabužiai". Ši idėja su draugų pagalba netrukus išpopuliarėjo Čekijoje ir Vokietijoje. Čia veikiantys tinklapiai ir mobiliosios programėlės buvo pavadinti šių šalių kalbomis. Ieškant vieno tarptautinio pavadinimo, pasirinktas kitų šalių drabužių mainų bendruomenėms patogesnis „Vinted" vardas, siejamas su „vintage" (liet. *senoviškas, išlaikytas*).

2013 m. po fondų „Accel Partner" ir „Insight Venture Partners" 6,6 mln.$ investicijų kompanija 75 proc. verslo, 2014 m. sausio mėn. duomenimis, perkėlė į mobilųjį internetą.

2014 mėn. sausį „Vinted" dar pritraukė 27 mln.$ investicijų iš „Accel Partners" ir „Insight Venture Partners" (vienas didžiausių rodiklių tarp Baltijos šalių startuolių).

Išskirtinai aktyvus platformos narių naudojimasis mobiliosiomis programėlėmis ir tinklalapiais pelnė įmonei partnerystę su „Facebook". 2014 m. balandį socialinis tinklas pristatė savo reklamos mobiliosiose programėlėse paslaugą, vienu iš trijų pirmųjų partnerių pasirinkdamas Lietuvos startuolį.

2015 m. gruodžio mėn. į įmonės plėtrą naujose užsienio rinkose vokiečių „Hubert Burda Media" grupė kartu su „Accel Partners" ir „Insight Venture Partners" investavo 25 mln. eur.

2019 m. lapkričio mėn. „Vinted" pritraukė 128 mln. eurų, vertė perkopė 1 mlrd. eurų. Tapo pirmuoju vienaragiu iš Lietuvos.

2021 m. gegužes mėn. „Vinted" pritraukė 250 mln. eurų, vertė perkopė 3,5 mlrd. eurų.

Šaltiniai
---------

1. ↑  „Perspektyviausiems startuoliams – bilietai į „Login Startup Fair" iš „Vinted" rankų". *delfi.lt*. Delfi. 2014-03-06. Nuoroda tikrinta 2024-03-12.
2. ↑  Vinted pasitrauks iš Kanados rinkos
3. ↑  Dvorak, Jaroslav, & Civinskas, Remigijus. (2022). The use of employee financial participation in Lithuanian companies (pp. 35–54). Hershey, PA: Business Science Reference. https://doi.org/10.4018/978-1-7998-8557-3.ch003
4. ↑  Dvorak, Jaroslav, & Civinskas, Remigijus. (2022). The use of employee financial participation in Lithuanian companies (pp. 35–54). Hershey, PA: Business Science Reference. https://doi.org/10.4018/978-1-7998-8557-3.ch003
5. ↑  25 milijonų eurų investiciją pritraukęs „Vinted" startuolis planuoja spartesnę plėtrą užsienyje
6. ↑  „Turime vienaragį: „Vinted" pritraukė 128 mln. Eur, vertė perkopė 1 mlrd. Eur". *Verslo žinios*. Nuoroda tikrinta 2021-07-29.
7. ↑  „„Vinted" pritraukė 250 mln. Eur, pasiekė 3,5 mlrd. Eur įvertį". *Verslo žinios*. Nuoroda tikrinta 2021-07-29.
8. ↑  Lunden, Ingrid (2021-05-12). „Vinted raises $303M for its 2nd-hand clothes marketplace, used by 45M and now valued at $4.5B". *TechCrunch*. Nuoroda tikrinta 2023-02-09.

Nuorodos
--------

* Oficiali svetainė